رحتہِ ہنز موج ٲس دانٮس سُرن مازان۔ تمہِ وُچھ یہِ قادر دولس بتہ لۅکھر آپران۔ تمہِ ڈٲج نظر۔ قادر دولن ہیژاو بییہِ تہِ کیاہ تام ونُن زِ رحت گٔییہِ تھوٚد ؤتھتھ تہ ژٔج کھلہ منز نٮبر۔ یہِ ٲس دیوان صٲبس کھلہ نیبرے سمکھن یژھان۔ أمس آسہ پننہِ پانہ پٮٹھہ نار بریہہ وۅتھان تہ نکہ وٲرۍ ٲسس شپۍ واو کران۔ یہِ ٲس کھلس اُکن پہن وٲژمژے زِ دیوان صٲب پیوس بتھہِ۔ دیوان صٲبن ییلہِ ٲدچ مل بٔرژ رحت تژھے مہرنۍ ہش پانس برونٹھہ کنہِ استاد وُچھ، سُہ ووٚتھُس مذاقہ پٲٹھۍ۔